《次韵宋永兄春日放言寄秉彝广文兄》
宋代·黄公度

君不见边孝先，才得午枕一觉眠。
便遭弟子嘲便便。又不见马季长，
横经高堂坐绛帐，背后女乐盈妖妍。
青春一去少者老，白发不分愚与贤。
试看刻苦要称天下士，何如落魄且作地行仙。
东风来习习，新月照娟娟。
若逢花解语，须用酒为年。

作者简介：黄公度（1109～1156）字师宪，号知稼翁，莆田（今属福建）人。绍兴八年进士第一，签书平海军节度判官。后被秦桧诬陷，罢归。除秘书省正字，罢为主管台州崇道观。十九年，差通判肇庆府，摄知南恩州。桧死复起，仕至尚书考功员外郎兼金部员外郎，卒年四十八，著有《知稼翁集》十一卷，《知稼翁词》一卷。